नीमकाथाना। झीराणा गांव में शनिवार को जमीन विवाद में हुई महिला की हत्या के मामले में आरोपियों की गिरफ्तारी की मांग को लेकर आक्रोशित परिजनों ने सीकर दिल्ली मार्ग पर जाम लगा दिया। करीब दो घंटे तक सैकड़ों लोगों ने जाम लगाए रखा। पुलिस ने समझाइश कर जाम तो खुलवा दिया लेकिन दोपहर बाद तक शव नहीं उठाया।
सुबह नौ बजे ही कपिल अस्पताल के बाहर सैकड़ों लोग जमा हो गए और नारेबाजी करने लगे।
मामले में सभी नामजद आरोपियों की गिरफ्तारी की मांग की। इन्होंने रोड के बीच में एक ट्रक को खड़ा करवा दिया। जिससे सैकड़ों वाहन जाम में फंस गए। रोड जाम होने पर पुलिस ने खेतड़ी मोड से ट्रेफिक को डायवर्ट किया। करीब दो घंटों तक बड़े वाहन रेलवे फाटक से होकर निकाले गए।
मौके पर पहुंचे डीएसपी दिलीप सैनी ने समझाइश कर करीब दो घंटे बाद जाम खुलवा दिया। इसके बाद परिजन अस्पताल में जमा हो गए और गिरफ्तारी होने तक शव नहीं उठाने का एलान कर दिया। दोपहर करीब तीन बजे पुलिस ने आश्वासन दिया कि दो लोगों को हिरासत में ले लिया गया है और अन्य की तलाश जारी है। इसके बाद ही परिजनों ने शव उठाया। पुलिस ने नामजद आरोपियों में प्रहलाद व नेकीराम को हिरासत में लिया है। हत्या के मामले में शेष आरोपियों की गिरफ्तारी के लिए पुलिस प्रयास कर रही है।
उल्लेखनीय है कि झीराणा गांव में चौथूराम व प्रहलाद के परिवारों के बीच जमीन विवाद चल रहा है। शनिवार दोपहर प्रहलाद के परिवार ने चौथू राम के परिवार पर हमला कर दिया था। हमले में चौथू राम की पुत्रवधू ममता देवी (35)की मौत हो गई थी और पुत्र पूरणमल, भाई श्रवण व बनवारी और मां बसंती देवी घायल हो गए थे। मामले में हत्या का मुकदमा दर्ज करवाया गया था।
रोड जाम करने पर 20 लोगों के खिलाफ मामला दर्ज
राजकीय कपिल अस्पताल के सामने रोड जाम करने के मामले में पुलिस ने ट्रक ड्राइवर व ट्रांसपोर्ट कंपनी सहित पीड़ित परिवार के 20 लोगों के खिलाफ मामला दर्ज किया गया है। पुलिस के अनुसार हनुमान, रोशनलाल, जगराम सहित 15-20 लोगों के विरूद्ध नामजद मामला दर्ज किया गया है। पुलिस रोड जाम में शामिल लोगांे के खिलाफ कार्रवाई करेगी।
hin_Deva hin_Deva hin_Deva hin_Deva hin_Deva hin_Deva hin_Deva